Kašeľ sám osebe nie je chorobou. Tento obranný mechanizmus, ktorým si naše telo udržuje priechodnosť dýchacích ciest, odstraňuje cudzie telesá, cudzorodé látky a v prípade hyperprodukcie aj hlien. Za normálnych okolností nie je potrebný, preto, ak nás trápi, venujme mu radšej pozornosť, pretože býva príznakom akútnych alebo chronických ochorení.
A tiež, priznajme si, stále kašľanie nás oberá o energiu, pokojný spánok a otravuje ostatných členov rodiny. Pri jeho liečbe je dôležité rozoznať, o aký druh kašľa ide, a podľa toho buď ho tlmiť, alebo naopak podporovať vykašliavanie.
Suchý kašeľ
Dráždivý kašeľ je najčastejšie prejavom počiatočnej fázy infekčného ochorenia. Po troch až štyroch dňoch prejde do produktívneho kašľa, ak sa tak nestane, mali by ste navštíviť lekára. Môže ho vyvolávať aj cigaretový dym, prach, plynové alebo chemické výpary. Tlmí sa liekmi nazývanými antitusiká.
Mokrý kašeľ
Pri ochorení dýchacích ciest bývajú riasinky často zlepené tuhým hlienom, nie sú schopné samy odvádzať vrstvu hlienu, kde sú usadené choroboplodné zárodky, smerom k hltanu. Preto sa snažíme uvoľniť hlien usadený v prieduškách a zaktivizovať riasinky.
Akútny alebo chronický
Nemali by sme ho podceňovať, postupne sa z neho rozvinie ťažšie poškodenie dýchacích orgánov a poškodenie citlivých slizníc dýchacích ciest. Bežne trápi astmatikov a je zvlášť nebezpečný pre diabetikov, lebo nielen výrazne zhoršuje priebeh ich ochorenia, ale pravdepodobne stojí i pri vzniku samotnej cukrovky.
Keď fajčiar chytá dych
Môže ísť o typické príznaky chronickej obštrukčnej choroby pľúc. Toto vážne civilizačné ochorenie bolo v roku v roku 1990 šiestou najčastejšou príčinou smrti na svete, do roku 2020 sa podľa Svetovej zdravotníckej organizácie presunie na tretie miesto. Osemdesiat percent pacientov tvoria práve fajčiari, nielen aktívni, ale i pasívni. Včasná diagnostika je dôležitá, obvodný lekár by vás nemal liečiť len na bronchitídu a chrípku, ale poslať rovno k pľúcnemu špecialistovi.
V Škótsku rástol počet detí, ktoré pre astmatické problémy skončili v nemocnici každý rok o päť percent. Keď v roku 2006 schválili prísny protifajčiarsky zákon, ktorý zakazoval fajčiť v uzavretých verejných priestoroch vrátane reštaurácií, začal sa počet detských pacientov každoročne znižovať o osemnásť percent. Znížil sa i počet úmrtí na infarkt, a to o viac než desať percent.
- Šťava z cibule zastaví mokrý i suchý kašeľ. Nakrájajte ju na plátky, v miske zmiešajte s medom alebo cukrom a počkajte pár hodín, kým pustí šťavu. Pite jednu polievkovú lyžicu tri- až päťkrát denne.
- Cesnak prečisťuje dýchacie cesty a uľahčuje odkašliavanie.
- Čerstvo nastrúhaný chren zmiešaný s medom v pomere 1:1 tiež pomáha. Užívajte trikrát denne, napríklad aj ako nátierku na chlieb.
- Aníz je dávno zabudnuté korenie, používané ešte v starom Egypte. Tlmí suchý kašeľ a uľahčuje vykašliavanie. Okrem toho podporuje tvorbu mlieka u matiek a zlepšuje trávenie. Najjednoduchšie je uvariť si z neho čaj.
- Ak máte chuť na niečo netradičné, zjedzte osolený citrón. Deťom zas nakvapkajte citrón na kocku cukru, ten krk príjemne poškriabe. Vhodné hlavne pri suchom kašli.
- Mlieko podporuje tvorbu hlienov, preto sa mu pri mokrom kašli vyhýbajte. Ak máte naopak dráždivý kašeľ, zohrejte ho na teplotu asi 50 stupňov (tak aby sa dalo piť po dúškoch), rozpusťte v ňom jednu až dve polievkové lyžice masla a jednu až dve čajové lyžičky medu. Pite tri- až päťkrát denne.